Návrh účasti delegácie Slovenskej republiky na 34. Mimoriadnom valnom zhromaždení Medzinárodnej organizácie civilného letectva (ICAO)
(31. 3. - 1. 4. 2003, Montreal)

	Medzinárodná organizácia civilného letectva (ICAO) vznikla nadobudnutím platnosti Dohovoru o medzinárodnom civilnom letectve uzatvoreného 7. decembra 1944 v Chicagu. Ako Československá republika sme boli zakladajúcim štátom tejto organizácie. Po rozdelení ČSFR  sa notifikáciou sukcesie SR k tomuto dohovoru stalo Slovensko členským štátom ICAO dňa 15. marca 1993.

	Valné zhromaždenie ICAO pracuje formou plenárnych zasadnutí a v piatich súbežne zasadajúcich pracovných orgánoch (výkonný výbor, technická komisia, ekonomická komisia, právna komisia, administratívna komisia). Valné zhromaždenie sa koná raz za 3 roky (posledné bolo v r. 2001). VZ schvaľuje ročné správy o činnosti Rady ICAO za trojročné obdobie, rozpočet viazaný na program ďalších troch rokov, revíziu rezolúcií VZ, volí Radu ICAO a schvaľuje záverečné správy jednotlivých pracovných orgánov.

	Dňa 28. novembra 2002 nadobudol platnosť Článok 50 (a) Dohovoru o medzinárodnom civilnom letectve o rozšírení počtu členov Rady ICAO z 33 na 36 zástupcov zo 188 členských štátov ICAO. Z uvedeného dôvodu je nutné uskutočniť voľby do Rady ICAO s cieľom doplnenia 3 zástupcov členských štátov, a to mimo konania riadneho VZ. Preto je pripravované konanie 34. Mimoriadneho valného zhromaždenia (ďalej „MVZ“), ktoré sa uskutoční v dňoch 31. 3. - 1. 4. 2003, bezprostredne po skončení odbornej Konferencie o civilnom letectve (24. 3. - 29. 3. 2003). Priama účasť delegácie SR na 34. Mimoriadnom valnom zhromaždení ICAO vyplýva z práv člena tejto medzinárodnej organizácie, z dôvodu volieb do Rady ICAO.

	Dňa 12. februára sa uskutočnila v Prahe príprava Rotačnej skupiny stredoeurópskych štátov (ďalej CERG) na 34. MVZ ICAO, kde sa zástupcovia ministerstiev dopráv - sekcií civilného letectva dohodli, že dňa 24. marca 2003 sa v Montreali, v kancelárii regionálnej skupiny, uskutoční záverečná porada piatich štátov k uvedeným voľbám a vymenia si takpovediac záverečné stanoviská s cieľom presadzovať, pokiaľ je to možné, spoločnú politiku.

	Kandidátmi na doplnenie Rady ICAO na počet 36 sú Juhoafrická republika, Singapur, Chile, Indonézia, Irán a Ukrajina. Na uvedenej príprave 12. februára 2003 vyjadrili štáty CERG stanovisko, že nie sú proti žiadnemu z kandidátov. Iná je otázka podpory. V prípade Iránu sa CERG zhodol, že sa štáty zdržia akéhokoľvek vyjadrenia. Pokiaľ ide o Ukrajinu, je to európsky štát, avšak v prípade jej zvolenia do Rady ICAO by bola Ukrajina už desiatym európskym štátom v Rade, čo by určitým spôsobom oslabilo pozíciu štátov CERG (vrátane SR), ktoré sú v Rade zastupované spoločným rotujúcim reprezentantom. Do 20. marca 2003 si vzájomnými konzultáciami MZV SR a MDPT SR určia predbežnú pozíciu SR pre uvedené voľby, ktorá ešte môže byť dotvorená na základe rokovania štátov CERG dňa 24. marca 2003 tak, aby bola rešpektovaná zahraničná politika SR a záujmy civilného letectva SR.